Spillerne fra Aalborg understregede, at de for tiden er de bedste i ligaen.

Aalborg Håndbold tog i dag imod GOG på hjemmebanen i Jutlander Bank Arena. Og aalborgenserne viste sig at leve op til favoritværdigheden. Det blev til en stensikker sejr på 32-26 over fynboerne efter en pauseføring til hjemmeholdet på 18-15. Hermed fører Aalborg Håndbold Primo Tours Ligaen med hele otte point foran Team Tvis Holstebro, der dog har spillet en kamp færre. Aalborg Håndbolds næste opgave bliver på fredag den 13. december hjemme i Jutlander Bank Arena mod Aarhus Håndbold. Og på trods af en kampdato, der godt kan give varsler om et dårligt resultat for Aalborg Håndbold, så bør holdet også i den kamp kunne levere et godt resultat.